CELEX: 32011D0800
Language: el
Date: 2011-11-30 00:00:00
Title: 2011/800/ΕΕ: Εκτελεστική απόφαση της Επιτροπής, της 30ής Νοεμβρίου 2011 , σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση του καταρροϊκού πυρετού στη Γερμανία το 2007 [κοινοποιηθείσα υπό τον αριθμό Ε(2011) 8723]

3.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 320/49
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Νοεμβρίου 2011
   σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση του καταρροϊκού πυρετού στη Γερμανία το 2007
   [κοινοποιηθείσα υπό τον αριθμό Ε(2011) 8723]
   (Το κείμενο στη γερμανική γλώσσα είναι το μόνο αυθεντικό)
   (2011/800/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 75 του δημοσιονομικού κανονισμού και το άρθρο 90 παράγραφος 1 των κανόνων εφαρμογής, της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (2)
            
            
               Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συμμετοχή της Ένωσης για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Η Ένωση, με στόχο την εκρίζωση του καταρροϊκού πυρετού το ταχύτερο δυνατό, θα πρέπει να συμβάλει στη χρηματοδότηση επιλέξιμων δαπανών που αναλαμβάνουν τα κράτη μέλη. Το άρθρο 3 παράγραφος 6 πρώτη περίπτωση της εν λόγω απόφασης προσδιορίζει το ποσοστό της χρηματοδοτικής συμμετοχής της Ένωσης που είναι δυνατόν να καταβληθεί προς αντιστάθμιση των δαπανών που πραγματοποίησαν τα κράτη μέλη.
            
         
               (3)
            
            
               Το άρθρο 3 του κανονισμού (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (2) ορίζει κανόνες για τις δαπάνες που είναι επιλέξιμες για χρηματοδοτική υποστήριξη εκ μέρους της Ένωσης.
            
         
               (4)
            
            
               Με την απόφαση 2008/444/ΕΚ της Επιτροπής, της 5ης Ιουνίου 2008, σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση του καταρροϊκού πυρετού του προβάτου στη Γερμανία το 2007 (3) χορηγήθηκε χρηματοδοτική συνδρομή εκ μέρους της Ένωσης στο πλαίσιο έκτακτων μέτρων για την καταπολέμηση του καταρροϊκού πυρετού στη Γερμανία το 2007.
            
         
               (5)
            
            
               Στις 6 Ιουνίου 2008 η Γερμανία υπέβαλε επίσημη αίτηση επιστροφής, όπως ορίζεται στο άρθρο 7 παράγραφοι 1 και 2 του κανονισμού (ΕΚ) αριθ. 349/2005.
            
         
               (6)
            
            
               Σύμφωνα με το άρθρο 7 του κανονισμού (ΕΚ) αριθ. 349/2005, η καταβολή της εν λόγω χρηματοδοτικής συνδρομής της Ένωσης εξαρτάται από τον όρο ότι οι προγραμματισθείσες ενέργειες πράγματι εκτελέστηκαν και ότι οι αρχές παρείχαν κάθε αναγκαία πληροφορία εντός των καθορισμένων προθεσμιών.
            
         
               (7)
            
            
               Η απόφαση 2008/444/ΕΚ ορίζει ότι θα πρέπει να καταβληθεί μια πρώτη δόση ύψους 950 000,00 ευρώ στο πλαίσιο της χρηματοδοτικής συνδρομής της Ένωσης.
            
         
               (8)
            
            
               Ο έλεγχος που διεξήγαγαν οι υπηρεσίες της Επιτροπής σύμφωνα με το άρθρο 10 του κανονισμού (ΕΚ) αριθ. 349/2005 αποκάλυψε μόνο ελάσσονα οικονομικά προβλήματα.
            
         
               (9)
            
            
               Επομένως, μέχρι στιγμής η Γερμανία έχει εκπληρώσει τις τεχνικές και διοικητικές υποχρεώσεις της, όπως προβλέπονται στο άρθρο 3 παράγραφος 4 της απόφασης 2009/470/ΕΚ και στο άρθρο 7 του κανονισμού (ΕΚ) αριθ. 349/2005.
            
         
               (10)
            
            
               Λαμβανομένων υπόψη των ανωτέρω, θα πρέπει τώρα να καθοριστεί η δεύτερη δόση της χρηματοδοτικής υποστήριξης εκ μέρους της Ένωσης για τις πραγματοποιηθείσες επιλέξιμες δαπάνες που συνδέονται με την εκρίζωση του καταρροϊκού πυρετού στη Γερμανία το 2007.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Καταβάλλεται δεύτερη δόση ύψους 1 950 000,00 ευρώ στη Γερμανία, στο πλαίσιο της χρηματοδοτικής συνδρομής της Ένωσης.
   Άρθρο 2
   Η παρούσα απόφαση που συνιστά χρηματοδοτική απόφαση κατά την έννοια του άρθρου 75 του δημοσιονομικού κανονισμού απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 30 Νοεμβρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 55 της 1.3.2005, σ. 12.
   
      (3)  ΕΕ L 156 της 14.6.2008, σ. 18.